Ορίζει το 2018 ως ευρωπαϊκό έτος πολιτιστικής κληρονομιάς (βλέπε Ευρωπαϊκό έτος). Ο τίτλος έχει σχεδιαστεί ώστε να: ενθαρρύνει την αναγνώριση της πολιτιστικής κληρονομιάς της Ευρώπης ως κοινό πόρο· αυξήσει την ευαισθητοποίηση σχετικά με την κοινή ιστορία και τις κοινές αξίες· ενδυναμώσει την αίσθηση του ανήκειν στην Ευρώπη. Οι γενικοί στόχοι του ευρωπαϊκού έτους είναι η συνεργασία με την Ευρωπαϊκή Ένωση (ΕΕ), με εθνικές, περιφερειακές και τοπικές αρχές, με τον τομέα της πολιτιστικής κληρονομιάς και την κοινωνία των πολιτών,για την προστασία, τη διαφύλαξη, την επαναχρησιμοποίηση, την ενίσχυση, την ανάδειξη και την προώθηση της πολιτιστικής κληρονομιάς της Ευρώπης: βοηθώντας να καταδειχθεί ότι η πολιτιστική κληρονομιά της Ευρώπης ως καθοριστικό στοιχείο της πολιτισμικής πολυμορφίας και του διαπολιτισμικού διαλόγου· ενισχύοντας την πολλαπλή συμβολή του κλάδου στην κοινωνία και την οικονομία· προωθώντας τη σημασία της πολιτιστικής κληρονομιάς στη διατήρηση των σχέσεων μεταξύ των κρατών μελών της ΕΕ και τρίτων χωρών. Το Ευρωπαϊκό Έτος έχει 14 ειδικούς στόχους. Όπως ορίζονται στο άρθρο 2, περιλαμβάνουν: δραστηριότητες που είναι επικεντρωμένες στον άνθρωπο, ανοικτές σε όλους, προσανατολισμένες στο μέλλον, ολοκληρωμένες, βιώσιμες και ακολουθούν διαφορετικές πολιτικές· προώθηση καινοτόμων τρόπων διαχείρισης της πολιτιστικής κληρονομιάς, ώστε να καταστεί προσιτή σε όλους και την ενθάρρυνση της έρευνας και του διαλόγου· ενθάρρυνση συνεργιών μεταξύ της πολιτιστικής κληρονομιάς και του περιβάλλοντος, καθώς και στρατηγικών περιφερειακής και τοπικής ανάπτυξης· στήριξη για την ανάπτυξη ειδικών δεξιοτήτων και τη χρήση της πολιτιστικής κληρονομιάς ως πηγή έμπνευσης για τη σύγχρονη δημιουργία και καινοτομία· ευαισθητοποίηση για την κληρονομιά, ιδίως μεταξύ των παιδιών, των νέων και των ηλικιωμένων, των τοπικών κοινοτήτων και των δυσπρόσιτων ομάδων· στήριξη των μέτρων της ΕΕ και των εθνικών μέτρων για την καταπολέμηση της παράνομης διακίνησης πολιτιστικών αγαθών· προσδιορισμό σημαντικών ημερομηνιών με συμβολική σημασία για την ιστορία και την πολιτιστική κληρονομιά της Ευρώπης. Για την επίτευξη των στόχων του ευρωπαϊκού έτους, οι εθνικές, περιφερειακές, τοπικές καθώς και οι αρχές της ΕΕ, επικεντρώνονται στα εξής: πρωτοβουλίες και εκδηλώσεις για τη συμμετοχή του κοινού, την προώθηση του διαλόγου και την ευαισθητοποίηση σχετικά με τη σημασία της πολιτιστικής κληρονομιάς· ενημέρωση, εκθέσεις, εκπαίδευση και εκστρατείες με σκοπό την επεξήγηση των αξιών της πολιτιστικής πολυμορφίας και του διαλόγου· κοινή εμπειρία ορθής πρακτικής· προώθηση έργων, δικτύων και αποτελεσμάτων μελετών και ερευνών που συνδέονται με το ευρωπαϊκό έτος· άλλες δραστηριότητες που προσδιορίζουν η Ευρωπαϊκή Επιτροπή ή οι εθνικές αρχές. Ο συντονισμός, η συνεργασία και οι οικονομικές απαιτήσεις προβλέπουν ότι: τα κράτη μέλη πρέπει να ορίσουν εθνικούς συντονιστές· η Επιτροπή οφείλει: να συγκαλεί τακτικά συνεδριάσεις με παρόντες τους εθνικούς συντονιστές (για την ομαλή διεξαγωγή του έτους και την ανταλλαγή πληροφοριών), τα ενδιαφερόμενα μέρη και τους εκπροσώπους των φορέων που δραστηριοποιούνται στο πεδίο της πολιτιστικής κληρονομιάς, συμπεριλαμβανομένων διεθνικών πολιτιστικών δικτύων, σχετικών μη κυβερνητικών οργανώσεων και οργανώσεων της νεολαίας, να συνεργάζεται με σχετικούς διεθνείς οργανισμούς, ιδίως με το Συμβούλιο της Ευρώπης και με την UNESCO, να λαμβάνει μέτρα, με τη βοήθεια του Ευρωπαϊκού Ελεγκτικού Συνεδρίου και της Ευρωπαϊκής Υπηρεσίας Καταπολέμησης της Απάτης, όπως απαιτείται, για την αποτροπή τυχόν δόλιας ή παράνομης χρήσης της χρηματοδότησης της ΕΕ. Ο διετής προϋπολογισμός (1η Ιανουαρίου 2017 έως 31 Δεκεμβρίου 2018) ανερχόταν σε 8 εκατομμύρια EUR. Η Επιτροπή υποβάλλει έκθεση σχετικά με τα αποτελέσματα του ευρωπαϊκού έτους, στο Ευρωπαϊκό Κοινοβούλιο, στο Συμβούλιο της Ευρωπαϊκής Ένωσης, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών, έως τις 31 Δεκεμβρίου 2019.